**د ۲۰۲۵ کال د جولاې په ۱۵، د برتانیې په پارلمان کې د افغانستان په هکله د برتانیې د دفاع وزیر وینا**

د جرگې د رئیس صاحب په اجازه، زه غواړم چې د ۲۰۲۲ کال د فبرورۍ په میاشت کې د افغانانو د انتقال او مرستې د پالیسۍ اړوند د معلوماتو د حفاظت د نقض کېدلو د یوې مهمې پېښې په هکله یوه وینا ولرم. دا (پېښه) د دې باعث شوه چې عالی محکمې د منع یو ستر او بې ساری حکم صادر کړي. او پخوانی حکومت مجبور شو چې د افغانانو د بیامیشتیدنې یو محرم سکیم رامنځته کړي.

نن، زه په دې پارلمان کې د حکومت په پالیسۍ کې د بدلون اعلان کوم. زه د بیا میشتیدنې دا سکیم تړم او غواړم دا تائید کړم چې د محکمې حکم نن د غرمې په ۱۲ بجو لغوه شو. دا حکم د پارلمان پر غړو هم د تطبیق وړ و. دا بې ساری دی.

د دې لپاره چې خبره واضحه وي، محکمې د دې مجلس د چارو پارلماني حقوق او امتیازات منلي دي. او وزیرانو پرېکړه وکړه چې پارلمان د معلوماتو د افشا کېدلو د پیښې په اړه به تر دې د مخه خبر نکړي ځکه چې فکر کېدلو چې عمومي خبرتیا به د طالبانو لخوا افشا شویو اطلاعاتو ته د لاسرسي پیداکولو خطر زیات کړي.

خو، د پارلمان د غړو په صفت - او د حکومت د وزیرانو په توگه – زموږ ټولو لپاره دا ډیره گرانه وه چې د ټاکل شوي محدودیتونو له کبله مو له دې مجلس سره د دې موضوع په هکله هېڅ څه نه شول شریکولای.

زه نن خوشحاله یم چې پارلمان ته د دې موضوع جزئیات بیانولای شم.

زه هیله لرم چې تاسو، جناب رئیس صاحب - او د پارلمان وکیلان - به لږه حوصله وکړئ، ترڅو زه وکړای شم دې مجلس ته د امکان تر حده بشپړ معلومات وړاندې کړم.

جناب رئیس صاحب ، حقایق په لاندې ډول دي…

د ۲۰۲۲ کال په فبرورۍ میاشت کې… لس میاشتې وروسته له هغه چې د دفاع وزیر، بین والیس، د افغانانو د انتقال او مرستې پالیسي اعلان کړه…

… او د کابل له سقوط څخه شپږ میاشتې تېرې شوې وې …

د دفاع وزارت یوه کارکوونکي د افغانانو د انتقال او مرستې پالیسۍ پورې اړونده یوه فایل چې کار ورباندې روان و د ایمیل له لارې له رسمي دولتي سیستمونو څخه بهر ولېږلو.

د افغانانو د انتقال او مرستې پالیسي د افغان وگړو د بیامېشتېدنې یو سکیم دی چې له مخې یې هغه افغانان انتقالېږي، چې په افغانستان کې یې د برتانیې او شمالي آيرلینډ د متحدې پاچاهۍ د ځواکونو لپاره او یا یې ورسره کار کړی دی.

موږ هم په حکومت او هم په اپوزیسیون کې د دې سکیم ملاتړ کړی او پوهېږم چې د پارلمان ټول غړي په کلکه د ARAP سکیم ملاتړ کوي.

مسئول مامور اشتباهاً داسې فکر کولو، چې د ۱۵۰ درخواست کوونکو نومونه یې لېږل.

خو، په دې سپرېډشیټ کې اصلاً د ۱۸۷۱۴ افغانانو په تړاو شخصي معلومات شامل ول…هغو کسانو چې د ۲۰۲۲ کال د جنورۍ په ۷مه او یا تر دې نېټې مخکې يې د اېکس گراشیا او ARAP سکیم لپاره درخواست ورکړی و.

په دې کې د ARAP سکیم د درخواست کوونکو نومونه او د اړیکې جزئیات شامل ول، په ځینو مواردو کې د درخواست کوونکو د کورنۍ د غړو اړونده جزئیات هم شامل ول.

په یو کوچني شمېر قضیو کې، د پارلمان د غړو، لوړپوړو پوځي افسرانو او دولتي چارواکو نومونه یاد شوي ول چې د درخواست کوونکو ملاتړ يې کولو.

دا د یوه دولتی اورګان لخوا یوه جدي تېروتنه وه.

د معلوماتو د حفاظت له جدي پروتوکولونو یو ښکاره نقض و.

او په دې موده کې د ARAP سکیم په تړاو د معلوماتو د ورک کېدلو له ډېرو پېښو څخه دا یوه پېښه وه.

د پخواني حکومت وزیران د لومړي ځل لپاره د معلوماتو د ورک کېدلو له پېښې د ۲۰۲۳ کال په نیمايي کې خبر شول – تر پېښې ۱۸ میاشتې وروسته – کله چې د معلوماتو له دغې مجموعې څخه د نهو کسانو جزئیات آنلاین ولیدل شول.

ډېر ژر اقدام وشو چې دا معلومات لېرې کړل شي، یوه داخلي پلټنه پیل شوه او د پېښې په اړه مېټروپولېټن پولیس او د معلوماتو کمیسار ته راپور ورکړل شو.

پولیسو فیصله وکړه چې جنايي پلټنې ته اړتیا نشته.

او د معلوماتو کمیسار په دې ټوله موده کې له موږ سره د دې موضوع په اړه کار کړی دی.

همدارنگه، ژورنالستان تقریباً سمدلاسه له دې سرغړونې خبر ول، او پخوانۍ ادارې سترې محکمې ته مراجعه وکړه او د یوه حکم غوښتنه یې وکړه چې د دې معلوماتو د خپرېدلو مخه ونیسي.

قاضي دا خطر نور هم جدي وگڼلو او د سپتمبر په لومړۍ نېټه یې د ممنوعیت یو ستر حکم صادر کړ چې د دې امر د موجودیت په هکله د خبرې کولو مخه يې ونیوله.

ښاغلی رئیس صاحب! دا حکم له نېږدې دوو کلونو راهیسې جاري دی، چې په دې جریان کې  اتو رسنیزو کمپنیو او د هغوی ژورنالستانو ته د هر ډول راپور نه ورکولو امر شوی. هېڅ حکومت نه غواړي چې معلومات د برتانیې له وگړو، د پارلمان له غړو او یا له رسنیو څخه په دې شکل پټ وساتي.

د ۲۰۲۳ کال په مني کې، پخوانیو وزیرانو د بیا میشتیدنې د یوهٔ نوي سکیم پر رامنځته کولو کار پیل کړ…

.. دا په ځانگړې توگه د هغو خلکو لپاره جوړ شوی و چې په افشا شويو معلوماتو کې شامل ول خو افغانانو د انتقال او مرستې پالیسۍ لپاره واجد د شرایطو نه ول او ضمناً د طالبانو لخوا د غچ اخیستنې ترټولو لوړ خطر سره مخ ول.

… دا سکیم د افغانستان لپاره د غبرگون مسیر ونومول شو.

د دې (سکیم) محافظت د محکمې د ممنوعیت د ستر حکم پر بنسټ کېدلو.

د هغه وخت حکومت په پیل کې د افغانستان لپاره د غبرگون مسیر پروگرام د شاوخوا ۲۰۰ اصلي درخواست ورکوونکو د بیا میشتیدنې په موخه، ARAP رامنځته کړی و…

خو د ۲۰۲۴ کال په لومړیو کې، د سکیم د پالیسۍ د طرحې په اړه د وزیرانو د پریکړو او د محکمې د نظریاتو له کبله دا شمېره نېږدې ۳۰۰۰ اصلي درخواست کوونکو ته لوړه شوه.

زه غواړم – هم پارلمان ته او هم عامو خلکو ته - ډاډ ورکړم چې ټول هغه کسان چې د افغانستان لپاره د غبرگون مسیر پروگرام یا ARR، د افغانانو د انتقال او مرستې پالیسي یا ARAP او د داخله وزارت لخوا رامنځته شوي د افغان وگړو د انتقال سکیم یا ACRS له مخې انتقالېږي د سخت امنیتې چیک له پروسې تېرېږي مخکې له دې چې زموږ هېواد ته د راتگ اجازه ترلاسه کوي.

او ټول افغانان چې د مختلفو سکیمونو له لارې راغلي دي هغوی د داخلې وزارت د احصايې په معمول راپور کې شامل دي، دا په دې معنا ده چې دوی د مهاجرت په اوسنیو شمېرو کې لا دمخه شمېرل شوي دي.

د اپوزیسون د کابینی د دفاغ وزیرپه توگه، ما ته د افغانستان لپاره د غبرگون مسیر پروگرام په هکله د لومړي ځل لپاره د دفاع وزارت معین ښاغلي جیمز هیپي لخوا په ۱۲ د دسمبر ۲۰۲۳ کال کې وویل شو  او د غونډې په پیل کې راته د محکمې د ممنوعیت حکم راکړل شو.

د اوسنۍ کابینې نورو غړو ته د معلوماتو د افشا کېدلو د پېښې د شواهدو په اړه، د افغانستان لپاره د غبرگون مسیر پروگرام ARR د فعالیت په هکله او د محکمې د ممنوعیت د ستر حکم د موجودیت په هکله پر دندې تر گمارل کېدلو او د عمومي ټاکنو وروسته خبر ورکړل شو.

هغه مهال، د افغانستان لپاره د غبرگون مسیر پروگرام په بشپړه توگه رامنځته شوی و او فعال و. د معلوماتو د افشا کېدلو له پېښې څخه نږدې دوه نیم کاله تیر شوي ول.

زه په دې هکله ډېراندېښمن وم چې پارلمان او عام خلک په تیاره کې ساتل شوي ول.

ما داسې احساس کولو چې دا به سمه وي چې د افغانستان لپاره د غبرگون مسیر پروگرام په اړه د پرېکړو معیارونه له سره وارزول شي.

موږ د پالیسۍ د پیچلتیاو، لگښتونو، خطرونو، د محکمې د اجرااتو او د حکومت په مختلفو ادارو کې د افغانانو د انتقال د ټولو سکیمونو ژورې بیا کتنې پیل کړې.

په داسې حال کې چې دا سکیم دوام درلود، د کابینې همکارانو د تیر کال په مني کې د نوي لیدلورو د شتون اړتیا تاییده کړه.

د ۲۰۲۴ کال د دسمبر په میاشت کې، ما د افغانانو د بیامېشتېدنې د سکیمونو د ساده کولو اعلان وکړ، تر څو له بدیجې څخه بهتره او مناسبه گټه پورته کړای شي او د کورنیو د بیامېشتېدنې لپاره د محدودې مودې لپاره یو لړامتیازات او ملاتړ برابر شي.

زه غواړم د پارلمان په استازیتوب له خپلو سیمه ایزو حکومتي همکارانو څخه د زړه له کومې مننه وکړم. پرته له دوی به اصلاً دغه د بیامېشتېدنې پروگرام امکان نه درلود. او د دې کال په پیل کې، ما پاول رېمر ته – چې یو پخوانی لوړپوړی حکومتي مامور او د دفاع وزارت د استخباراتو مخکینی معاون و، دنده وسپارله تر څو یوه خپلواکه بیا کتنه تر سره کړي.

دا بیاکتنه د جون په میاشت کې بشپړه او وزیرانو ته وسپارل شوه.

نن زه د دې بیاکتنې یو عمومي نقل خپروم او د دې راپور یو نقل د پارلمان په کتابتون کې اېږدم. زه د هغه د دې کار ډېر منندوی یم.

جناب رئیس صاحب، په افغانستان کې له بشري حقونو څخه د جدي سرغړونو سره سره، د رېمر بیاکتنه د وخت د تېرېدلو یادونه کوي-د کابل تر سقوط څلور کاله وروسته-او داسې نتیجه گیري کوي . . . . . .

لومړی دا چې ډېر لږ شواهد موجود دي چې وښیي طالبان به د پخوانیو چارواکو پر وړاندې د انتقام کمپاین پیل کړي.

دویم ..... هغه کسان چې اوس د طالبانو واک ته گواښ رامنځته کوي، د طالبانو د رژیم د انتقام اخیستلو له خطر سره مخامخ دي……

دریم.... که طالبان وغواړي، دوی کولای شي د هغو معلوماتو په کارولو سره چې دوی ته له پخواني حکومت څخه په میراث پاتې دي، افراد په نښه کړي…… دا په دې معنی ده چې د دې امکان ډېر لږ دی چې په دې سپرېډشيټ که د یو چا د جزئیاتو موجودیت به د دې سبب وګرځي چې طالبان یې پر وړاندې یو اقدام وکړي.

**خو ښاغلی رېمر په ښکاره وايي چې په ډاډ سره د دې خطر امکان نه شي ردولای.**

خو هغه اوسني حالت ته په کتلو سره داسې نتیجه گیري کوي چې دا اوسنۍ پالیسي چې موږ ته په میراث رسېدلې ده، یوه جدي او د پام وړ ښکېلتیا ښکاري تر څو د دې پېښې له کبله د احتمالي او محدود اضافي خطر پر وړاندې اقدام وشي.

ښاغلی رئیس صاحب! د ښاغلي رېمر بیاکتنه د حکومت د پرېکړې د بدلون، د ARR د برنامې د ختمولو او د محکمې د امر د لېرې کولو یوه لویه برخه جوړوي خو دا یې یواځینی دلیل نه دی.

د متناسب والي، عامه حساب دهۍ، لگښت او انصاف په اړه د پالیسۍ اندیښنې هم د دې حکومت لپاره مهم عوامل ول. دا یوه آسانه پرېکړه نه وه.

دا کار له یوې اوږدې پروسې، په شمول د ښاغلي رېمر د بیاکتنې، د وزیرانو مفصلو خبرو اترو او له حقوقي مشاورینو سره تر متواترو مشورو، وروسته تر سره شو. د ښاغلي رېمر د بیاکتنې په رڼا کې سترې محکمې امر وکړ چې د دې لوی امر د دوام لپاره د منلو وړ اساس وجود نه لري . تر نن ورځې پورې، د ARR لپاره تقریباً ۹۰۰ اصلي درخواست کوونکي د کورنۍ له ۳۶۰۰ غړو سره، په برتانیې کې دي یا په لاره دي چې ۴۰۰ میلیونه پونډه لګښت ورباندې راغلی دی.

له نن څخه وروسته به د ARR له مخې برتانیې ته د انتقال نوي وړاندیزونه و نه لېږل شي. دا مسیر سر د نن ورځې تړل کېږي.

خو، موږ به هغه ۶۰۰ کسان او د هغوی د کورنۍ غړي انتقال کړو چې اوسمهال په افغانستان کې دي او موږ ورته د انتقال وړاندیز کړی دی.

کله چې دا ملت یوه ژمنه کوي، موږ باید هغه پوره کړو.

ښاغلی د پارلمان رئیس صاحب، زه نن د حکومت د افغانستان د بیامېشتېدنې د سکیمونو بشپړ مسؤلیت بیرته پر غاړه اخلم.

او زه له ټاکل شوې کمیټې څخه تمه لرم چې د هر ډول څار او پوښتنو له لارې له موږ څخه حساب وغواړي.

اجازه راکړئ هغه عملي اقدام ته راوگرځم چې موږ د دې پالیسۍ د بدلون په پایله کې او د محکمې لخوا د منع د ستر حکم د لېرې کولو لپاره د چمتووالي په توگه نن تر سره کړی دی.

ښاغلی د پارلمان رئیس صاحب ، زما لومړۍ اندیښنه دا وه چې د معلوماتو له پیښې د امکان تر حده هرڅومره ډېرو اغېزمن شویو کسانو ته خبر ورکړم، او هغوی ته لا نورې مشورې ورکړم.

د دفاع وزارت نن سهار دا کار کړی دی، خوباید ووایم چې دا ممکنه نه وه چې په دې لېست کې له ټولو کسانو سره اړیکه ونیسو ځکه چې دا معلومات بشپړ نه دي او یا يې تاریخ تېردی.

هرڅوک چې ښايي اندیښمن وي کولی شي زموږ د gov.uk نوې ځانګړې شوې وېبپاڼې ته لاړ شي چیرې چې دوی دا لاندې معلومات موندلای شي:

… د معلوماتو د افشا کېدلود پیښې په اړه نور معلومات …

… لا نورې امنیتي لارښوونې …

… د خودي ارزونې وسیله چې دوی ته به ووايي چې آیا د دوی درخواست له دې کبله اغېزمن شوی دی که نه…

او د معلوماتو له ځانګړي خدماتي مرکز سره د اړیکې نیولو گامونه چې د دفاع وزارت تاسیس کړی دی.

ښاغلی د پارلمان رئیس صاحب ، د معلوماتو د افشاکېدلو دغه پېښه باید هیڅکله نه وای رامنځته شوې.

که څه هم دا درې کاله مخکې د پخواني حکومت په دوره کې رامنځته شوه خو زه نن د برتانیې حکومت په استازیتوب له ټولو هغو کسانو څخه د زړه له کومې بخښنه غواړم چې معلومات یې افشا شوي دي. او زه باور لرم چې د اپوزیسون د کابینی د دفاغ وزیر – د پخواني دفاع وزیر په صفت - به پدې کې زما سره همغاړی شي.

ښاغلی د پارلمان رئیس صاحب، تر اوسه پورې، ۳۶۰۰۰ افغانان د برتانیې لخوا د بیامېشتېدنې یو لړ سکیمونو له لارې منل شوي دي.

برتانیې د هغو افغانانو په وړاندې چې په افغانستان کې زموږ له سرتېرو سره اوږه په اوږه جنگېدلي، خپله وجیبه تر سره کړه.

د برتانیې خلکو خپل هېواد ته د دوی د راتلو هرکلی کړی او اوس د دوی وار دی چې خپل ژوند بیا جوړ کړي. دوی دا فرصت لري چې زموږ د ستر هېواد په سوکالۍ که راسره ونډه واخلي.

خو سره له دې د بیامېشتېدنې له دې ټولو سکیمونو څخه یو یې هم نه شي کولای د نامحدودې مودې لپاره دوام وکړي او نه هم د دې موخې لپاره طراحي شوي ول.

له همدې کبله، د جولای په لومړۍ نیټه، موږ اعلان وکړ چې موږ به نور د ARAP لپاره نوي درخواستونه و نه منو.

خو له دې سره سره، زه به خپله ژمنه یو ځل بیا تکرار کړم چې ټول موجود درخواستونه به طی مراحل شي او د شرایطو واجد کسان به انتقال کړای شي.

او موږ به د ټریپلز (افغان ځانګړو ځواکونو) د دوامدارې ارزونې په اړه خپل هوډ بشپړ کړو.

ښاغلی د پارلمان رئیس صاحب ، زه پوهیږم چې زما بیان به ډیرې پوښتنې راپورته کړي.

ما غوښتل چې دا مسئلې ژر حل کړم - ځکه چې زما لپاره پارلمان ته حساب ورکول، او د مطبوعاتو آزادي خورا ډېر مهم دي. او دا په برتانیې کې زموږ د ژوندانه د طریقې اساسي برخې جوړوي.

خو احتمالاً د خلکو ژوند په خطر کې و..

او ما پر دې پریکړې په ساعتونو فکر کړی - د هغو کسانو د خوندیتوب په هکله مې فکر کړی چې زه به یې هېڅکله و نه وینم.  په یو لیرې هېواد کې، په داسې یوې خاورې کې چېرې چې زموږ ۴۵۷ پوځیانو خپل ژوند له لاسه ورکړ.

نو دا زما په اوږو دروند بار دی - او له همدې کبله هیڅ حکومت نشي کولای په اسانۍ سره او پرته له قوي دلیل او ژور فکر څخه داسې پرېکړې وکړي.

د تېرو دولسو میاشتو په اوږدو کې، موږ پر دې موضوع کار کولو او اوس مو بشپړه کړه.

او زه خپله دا بیانیه دې پارلمان ته وړاندې کوم.